Előterjesztés

a Közgyűlés részére

Tisztelt Közgyűlés!

A Fővárosi Önkormányzat a főváros területére készülő, annak fejlesztését meghatározó településrendezési tervek és nagyberuházások, valamint a városkép szempontjából meghatározó helyszínek építészeti tervei szakmai véleményézésének jelentőségét felismerve 1991-ben, a Fővárosi Közgyűlés Várostervezési és Fejlesztési Bizottságának szakmai tanácsadó testületeként tervtanácsot hozott létre.

A tervtanácsok működésének egységes szabályozását a területrendezési, a településrendezési és az építészeti-műszaki tervtanácsokról szóló 40/1999. (IV. 23.) FVM rendelet teremtette meg. A Fővárosi Közgyűlés 1458/1999. (VIII.26.) Főv. Kgy. határozatában felkérte a főpolgármestert, hogy biztosítsa a Fővárosi Tervtanács működésének feltételeit, 1459/1999. (VIII.26.) Főv. Kgy. határozatában pedig döntött arról, hogy mindenkori éves költségvetésében biztosítja a működés pénzügyi fedezetét. A fővárosi településrendezési és építészeti-műszaki tervtanács működésének rendjéről a Fővárosi Önkormányzat a 29/2000. (V. 30.) Főv. Kgy. rendelet megalkotásával gondoskodott.

Ezt követően a Főváros közigazgatási területén illetékességgel rendelkező tervtanácsok egymásra épülő és jól működő rendszere jött létre. A Fővárosi Tervtanács - együttműködési megállapodás keretében – a Központi Területrendezési, és az Építészeti Tervtanácsokkal, a Területi és a kerületeknél működő tervtanácsokkal, dolgozott együtt és a Fővárost érintő jelentősebb terveket összevont üléseken vitatták meg.

2007. január 1-én hatályba lépett a településrendezési és az építészeti-műszaki tervtanácsokról szóló 252/2006. (XII.7.) Kormányrendelet, amely alapvetően új szabályokat hozott a tervtanácsok működésére vonatkozóan. Jelentős mértékben szűkítette a helyi önkormányzatoknál működő

tervtanácsok feladatkörét, így a Fővárosi Tervtanácsét is, és megszüntette annak a településrendezési tervek véleményezésére vonatkozó feladatát. A Kormányrendelet hatályba lépését követően, alapvetően újra kellett szabályozni a Fővárosi  Tervtanács működését. Ez a fővárosi építészeti-műszaki tervtanács működésének rendjéről szóló 39/2007. (VII.12.) Főv. Kgy. rendelet elfogadásával történt meg. E rendelet hatályba lépésével egy időben a Fővárosi Közgyűlés a 29/2000. (V. 30.) Főv. Kgy. rendeletet hatályon kívül helyezte.

A Fővárosi Tervtanács működése – a kezdeti nehézségeket leszámítva – kissé lecsökkentett feladatkörrel folytatódhatott. 2009-től kezdődően a fővárosi főépítészi pozíció - tervtanácsi elnök hiánya - körüli bizonytalanság, annak időszakonkénti hiánya miatt a Fővárosi Tervtanács működése akadozott. 2011. évtől a Fővárosi Önkormányzat költségvetésében a tervtanács működéséhez szükséges pénzügyi keret sem állt rendelkezésre. A Fővárosi Tervtanács tagjai azonban a munkájukért járó tiszteledíj kifizetése nélkül is vállalták a feladatot, megtiszteltetésnek tekintették, hogy a Főváros egyik legmagasabb színvonalon működő szakmai testületének tagjai lehetnek.

A 2013. január 1-től módosult, illetve hatályba lépett új építésügyi jogszabályok a Fővárosi Önkormányzat számára is jelentős változásokat hoztak. Az épített környezet alakításáról és védelméről szóló 1997. évi LXVIII. törvény 62. § (6) bekezdés 4. pontja a fővárosban csak a kerületi önkormányzatok számára ad felhatalmazást helyi építészeti-műszaki tervtanács létrehozására.

A településrendezési és az építészeti-műszaki tervtanácsokról szóló 252/2006. (XII.7.) Kormányrendelet (továbbiakban: Kormányrendelet) 2013. január 1-től úgy módosult, hogy a rendelet alkalmazási köre a területi és a központi tervtanácsok működésére terjed ki. A fővárosi építészeti-műszaki tervtanács működését szabályozó rendelkezés törlésre került. A hatályos Kormányrendelet 9. § (4) bekezdése az alábbiak szerint rendelkezik:

*„(4) A területi építészeti-műszaki tervtanács feladata, hogy véleményezze*

*a) a főpolgármester településképi véleménye hiányában a fővárosi helyi építészeti örökségvédelem alatt*

*aa) álló területen az építéssel érintett telek közterülettel határos, vagy a telek közterületi határához legközelebb, de legfeljebb 20 méterre álló új épület építéséhez vagy ilyen helyen álló meglévő épület településképet érintő felújításához, átalakításához, bővítéséhez, továbbá*

*ab) nem álló területen fővárosi helyi építészeti örökségvédelem alatt álló épület településképet érintő felújításához, átalakításához, bővítéséhez*

*szükséges építészeti-műszaki dokumentációt,”*

A jogszabályi felhatalmazás hiányában a Fővárosi Tervtanács működését szabályozó 39/2007. (VII.12.) Főv. Kgy. rendelet hatályon kívül helyezése indokolttá vált.

A jogalkotásról szóló 2010. évi CXXX. törvény (továbbiakban: Jat.) 17.§ (1)-(2) bekezdése értelmében az új jogszabály várható következményeit felmérve elkészült a rendelet előzetes hatásvizsgálata. Az előterjesztés 1. számú mellékletében található rendelettervezet új szabályozási területet nem tartalmaz, így nem következik be olyan hatás, amely a hatásvizsgálati szempontokban megjelölt területeket érintene.

A rendelet megalkotásának költségvetési hatása nincs, mivel a feladat megszűnése költségvetési forrás biztosítását nem igényli.

A Jat. 19.§ (2) szerinti társadalmi közzététel megtörtént.

Döntési javaslat

A Fővárosi Közgyűlés úgy dönt, hogy:

Megalkotja a ……./2013. (…..) Főv. Kgy. rendeletét a fővárosi építészeti-műszaki tervtanács működésének rendjéről szóló 39/2007. (VII.12.) Főv. Kgy. rendelet hatályon kívül helyezéséről az 1. számú melléklet szerinti tartalommal.

**Döntéshozatal módja:**

A döntési javaslat minősített szavazattöbbséget igényel.

Budapest, 2013. május „ ”

|  |
| --- |
|  |
| Szeneczey Balázs dr.  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. Rendelet-tervezet
2. Előzetes hatásvizsgálat